maidir leis an seasamh atá le glacadh thar ceann an Aontais Eorpaigh sa nós imeachta i scríbhinn ag na Rannpháirtithe sa Socrú maidir le Creidmheasanna Onnmhairiúcháin a dTacaítear Leo go hOifigiúil, nós imeachta lena leasaítear Iarscríbhinn IV

MEABHRÁN MÍNIÚCHÁIN

1.Ábhar an togra

Baineann an togra seo le cinneadh lena leagfar síos an seasamh atá le glacadh ag an gCoimisiún thar ceann an Aontais Eorpaigh i gcomhthéacs leasú ar Shocrú ECFE maidir le Creidmheasanna Onnmhairiúcháin a dTacaítear Leo go hOifigiúil, leasú atá teoranta d’Iarscríbhinn IV a ghabhann leis, eadhon an Tuiscint Earnála maidir le Creidmheasanna Onnmhairiúcháin le haghaidh Fuinneamh In-athnuaite, Maolú ar an Athrú Aeráide agus Oiriúnú Dó, agus Tionscadail Uisce. Tugtar ‘an Tuiscint Earnála maidir leis an Athrú Aeráide’ ar Iarscríbhinn IV freisin, nó CCSU.

An leasú atá á phlé ar leibhéal na Rannpháirtithe sa Socrú, díríonn sé go sonrach ar Fhoscríbhinn III a ghabhann le CCSU, arb í an fhoscríbhinn í lena sainítear na critéir incháilitheachta le haghaidh tionscadail um oiriúnú don athrú aeráide. Leanann sé togra ón Aontas Eorpach lena bhféachtar leis na critéir sin a dhéanamh níos éifeachtúla maidir leis na tionscadail um oiriúnú ábhartha a shainaithint.

Ba cheart don Aontas Eorpach leanúint de na huaillmhianta láidre atá aige a léiriú maidir le gníomhú ar son na haeráide, agus a ullmhú le haghaidh seasamh a ghlacadh chun teacht ar chomhaontú a d’fhéadfaí a dhéanamh roimh an gcéad chruinniú eile de na Rannpháirtithe i mí an Mhárta 2022.

2.Comhthéacs an togra

2.1.Socrú maidir leis na Creidmheasanna Onnmhairiúcháin a dTacaítear Leo go hOifigiúil

Is comhaontú oinigh é an Socrú idir an tAontas Eorpach, na Stáit Aontaithe, an Astráil, Ceanada, an Chóiré, an Eilvéis, an Iorua, an Nua-Shéalainn, an Ríocht Aontaithe, an tSeapáin agus an Tuirc, comhaontú a chuireann creat ar fáil lena bhféadfar creidmheasanna onnmhairiúcháin a dtacaítear leo go hoifigiúil a úsáid go rianúil. Ciallaíonn sé sin go praiticiúil, cothroime iomaíochta a leagan síos (i gcás ina mbunófar an iomaíocht ar phraghas agus ar cháilíocht na n-earraí agus na seirbhísí a onnmhairítear seachas ar na téarmaí airgeadais a chuirtear ar fáil), agus san am céanna iarrachtaí a dhéanamh chun deireadh a chur le fóirdheontais agus leis an saobhadh trádála a bhaineann le creidmheasanna onnmhairiúcháin a dtacaítear leo hoifigiúil. Is i mí Aibreáin 1978 a tháinig an Socrú i bhfeidhm, beidh sé i bhfeidhm go ceann tréimhse éiginnte, agus cé go bhfaigheann sé tacaíocht riaracháin ó Rúnaíocht ECFE, ní Gníomh de chuid ECFE é.

Is socrú é atá faoi réir nuashonruithe rialta lena gcuirtear san áireamh an margadh airgeadais agus forbairtí beartais a dhéanann difear do sholáthar creidmheasanna onnmhairiúcháin a dtacaítear leo go hoifigiúil. Rinneadh an Socrú a thrasuí, agus dá bhrí sin, le Rialachán (AE) Uimh. 1233/2011 ó Pharlaimint na hEorpa agus ón gComhairle, rinneadh ceangailteach é ó thaobh an dlí de san Aontas. Trí bhíthin Gníomhartha tarmligthe de bhun Airteagal 2 den Rialachán seo, déantar athbhreithnithe ar théarmaí agus ar choinníollacha an tSocraithe a ionchorprú i ndlí an Aontais.

2.2.Rannpháirtithe sa Socrú maidir leis na Creidmheasanna Onnmhairiúcháin a dTacaítear Leo go hOifigiúil

Déanann an Coimisiún Eorpach ionadaíocht thar ceann an Aontais i gcruinnithe de chuid Rannpháirtithe sa Socrú, agus sna nósanna imeachta i scríbhinn freisin le haghaidh cinnteoireacht a dhéanann Rannpháirtithe sa Socrú. Is de chomhthoil a ghlactar cinntí maidir le gach leasú a dhéantar ar an Socrú. Glacann an Chomhairle seasamh an Aontais agus pléann na Ballstáit é i Meitheal na Comhairle um Chreidmheasanna Onnmhairiúcháin.

2.3.An gníomh atá beartaithe ag na Rannpháirtithe in CCSU

Tá nuashonrú ar na critéir incháilitheachta atá i bhFoscríbhinn III de CCSU á phlé ar leibhéal na Rannpháirtithe tar éis togra ón Aontas Eorpach a cuireadh isteach an 16 Samhain 2021.

Mhol an tAontas, ina thogra, go ndéanfaí cuid bhuan den Socrú den roinn um oiriúnú (Foscríbhinn III), i bhfianaise a ábhartha atá sé dlús a chur leis an maoiniú don troid i gcoinne an athraithe aeráide, agus na critéir incháilitheachta le haghaidh tionscadail um oiriúnú atá i bhFoscríbhinn III a thabhairt cothrom le dáta. Agus an méid atá beartaithe á thabhairt cothrom le dáta maidir le tionscadail um oiriúnú a aithint, ba ghaire na critéir sin do chaighdeáin áirithe a úsáideann na bainc forbartha, mar is léir ón taithí a fuarthas nach bhfuil na critéir reatha – a éilíonn gur príomhchuspóir an tionscadail é an t-oiriúnú – oiriúnach d’idirbhearta creidmheasanna onnmhairiúcháin a mbíonn baint acu de ghnáth le gníomhaíochtaí tráchtála chun sreabhadh airgid a ghiniúint. Chuimseofaí leis na critéir atá beartaithe tionscadail atá dírithe ar an oiriúnú go páirteach, agus ansin ní bheadh feidhm ag coinníollacha CCSU ach amháin maidir le sciar an tionscadail a bhaineann le hoiriúnú

Pléadh an togra chun Foscríbhinn III a thabhairt cothrom le dáta le linn an 151ú cruinniú de na Rannpháirtithe an 1 Nollaig 2021 agus tugadh tacaíocht don togra. D’iarr Rannpháirtí amháin go n-aontófaí critéir nua agus clásal éagtha iontu le gur féidir athmheasúnú a dhéanamh ar a iomchuí a bheidh siad amach anseo.

I bhfianaise na tacaíochta sin, mhol an cathaoirleach go ndéanfadh an tAontas Eorpach a thogra a athbhreithniú agus aird á tabhairt ar na moltaí maidir le dréachtú a bheadh á seoladh ag na Rannpháirtithe eile faoi dheireadh 2021, d’fhonn nós imeachta i scríbhinn a thionscnamh ag tús 2022 chun é a ghlacadh.

Dá réir sin, is é an gníomh atá beartaithe ag na Rannpháirtithe cinneadh a dhéanamh maidir leis na critéir incháilitheachta le haghaidh tionscadail um oiriúnú in CCSU a leasú trí nós imeachta i scríbhinn ag tús 2022.

3.An seasamh atá le glacadh thar ceann an Aontais

An togra ón Aontas Eorpach, togra ar thacaigh na Rannpháirtithe leis ar an iomlán, rinneadh é a phlé den chéad uair agus a ghlacadh i Meitheal na Comhairle um Chreidmheasanna Onnmhairiúcháin.